அகதி வாழ்க்கையிலே அலங்காரா கோலங்கள் - வாழ்க்கை கவிதை

நாடு  விட்டு  நாடுமாறி  நான்  இங்கு  ஓடிவந்தேன் 
 அகதியென்று  சொல்லிச்சொல்லி  நான்  இங்கு  வாழ்ந்திருந்தேன் 
 அகதிப்பணம்  எடுத்து  அதில்  அளவாய்  வாழ்ந்திருந்தேன் 
 வேலை  பல  தேடி  தினம்  தினமே  அலைந்திருந்தேன் 
 முடிவினிலே  எனக்குதவா  வேலையொன்று  நான்  பெற்றேன் 
 விருப்பமற்ற  வேலையை  நான்  வெறுப்புடனே  செய்துவந்தேன் 
 பணம்  கையில்  சேர்ந்ததனால்  அவ்வெறுப்பை  நான்  மறந்தேன் 
 வருடம்  பல  போனதனால்  பெரும்தொகையும்  சேர்த்துவிட்டேன் 
 அத்தொகையில்  ஒருபகுதி  வட்டிக்கு  விட்டிருந்தேன் 
 வட்டிப்  பணம்  எடுத்து  சீட்டும்  பிடித்திருந்தேன் 
 காரோடும்  கைரேலிபோனோடும்  பலநாடு  பார்த்துவந்தேன் 
 விழாக்கள்  பல  செய்திருந்தேன்  விழாக்களுக்கும்  சென்றுவந்தேன் 
 மொய்  பலவும்  கொடுத்துவிட்டேன்  மொய்  பலவும்  வாங்கிவிட்டேன் 
 அகதி  வாழ்வினிலே  அலங்கார  வாழ்க்கை  வாழ்ந்தேன் 
 அலங்கார  வாழ்க்கையினால்  என்நாட்டு  நிலை மறந்தேன் 
 இந்நிலமை  வந்ததனால்  என் நாட்டு  நிலைமறந்தேன் 
 பகட்டாக  வாழ்ந்ததனால்  என் இனத்தை  நான் வெறுத்தேன் 
 இப்படி  வாழ்கையிலே  இடிவிழுந்த  செய்தி கேட்டேன் 
 வட்டிக்கு  வாங்கியவனோ  போடர் தாண்டி  பாய்ந்து விட்டான். 
 சீட்டை  எடுத்தவனோ  சுத்திக்கொண்டு  ஓடிவிட்டான் 
 இந்நிலமை  வந்ததனால்  கதிகலங்கிப்  போய்விட்டேன் 
 பணமிழந்து  இனமிழந்து  ஆப்பிழுத்த  குரங்கானேன் 
 புலம்  பெயர்  மண்ணிலே  புலம்பித்  திரிகின்றேன் 
 புலம்பலை  நான்  இன்று  கவிதையாய்  வடிக்கின்றேன் 
 இனமின்றி, மொழியின்றி  நடைபிணமாய்  திரிகின்றேன் 
 நம்மவர்கள்  பலருக்கு  நான் ஒரு  பாடமானேன் 
 அலங்கார  வாழ்க்கையிலே  அவலக் கோலமானேன்